作者:無名氏
標題:十二時・憶少年
內容:聖明代，海縣澄清。惠化洽寰瀛。時康歲足，治定功成。遐邇賀昇平。嘉壇上，昭事神靈。薦明誠。報本禪雲亭。俎豆列犧牲。宸心蠲潔，明德薦惟馨。紀鴻名。千載播天聲。燔柴畢，雲罕回仙仗，慶鸞輅還京。八神扈蹕，四隩來庭。嘉氣覆重城。殊常禮，曠古難行。遇文明。仁恩蘇品彙，沛澤被簪纓。祥符錫祚，武庫永銷兵。育群生。景運保千齡。